Xitoy Janubiy Xitoy dengizidagi Yunsindao (Vudi, Parasel orollari) oroliga uchuvchisiz ayg‘oqchi samolyotlarini joylashtirdi, deb xabar qilmoqda "Sina" axborot portali. Ma’lumotlarga ko‘ra, uzoq masofaga uchuvchi Harbin BZK-005 apparati ilk marotaba orolning sun’iy yo‘ldosh orqali olingan suratida qayd etilgan. U 40 soat mobaynida havoda ucha oladi. Shunga ko‘ra, undan razvedka va patrullik amaliyotlarini o‘tkazish maqsadida foydalanish mumkin. Oxirgi vaqtlarda, Xitoy arxipelagdagi harbiy infratuzilmalarni faol ravishda kuchaytirmoqda. Xususan, Yunsindao oroliga ikkita HQ-9 zenit-raketa majmualari, J-11 qiruvchi va JH-7 qiruvchi-bombardimonchi samolyotlari batareyalari joylashtirilgan. Bundan tashqari, o‘rta masofaga ucha oladigan kemalarga qarshi YJ-62 raketalari ham bor.